Diari Oficial de la Generalitat Valenciana


Sumari del DOGV 4650, del 15-12-2003 (2003/13110)

ORDE de 4 de desembre de 2003, de la Conselleria d'Indústria, Comerç i Turisme, per la qual es convoca el Concurs de Fotografia del Dia Mundial del Consumidor de l'any 2004.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13123


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * premi cultural
    * arts visuals
    * societat de consum
    * distinció honorífica

ORDE de 4 de desembre de 2003, de la Conselleria d'Indústria, Comerç i Turisme, per la qual es convoca el Concurs de Fotografia del Dia Mundial del Consumidor de l'any 2004. [2003/13277]
  
La convocatòria del Concurs de Fotografia, que anualment realitza la Conselleria d'Indústria, Comerç i Turisme amb motiu de la commemoració, el 15 de març, del Dia Mundial dels Drets del Consumidor, s'ha consolidat com un espai de participació de totes aquelles persones de la nostra Comunitat aficionades a la fotografia i sensibles a tot el que representa el terme consum.
  
Les imatges fotogràfiques, amb eixa simbiosi d'informació i opinió permeten un acostament a la realitat des de dimensions tan variades com la del propi consum i ens ajuden així a descobrir o reconéixer els diversos matisos de la societat en què vivim i consumim.
  
En els últims anys s'ha comprovat un augment considerable de treballs presentats, la qual cosa ens indica tant l'àmplia divulgació aconseguida d'este certamen, com l'interés que suscita entre professionals i aficionats del món de la fotografia.
  
Per tant, s'ha estimat convenient premiar els millors treballs fotogràfics que es presenten en el Concurs de Fotografia de l'any 2004.
  
Per això i en virtut de les facultats que em conferix l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Concurs de Fotografia del Dia Mundial del Consumidor
  
Article 1. Convocatòria.
  
1. Constituïx objecte de la present Orde la convocatòria del XIII Concurs de Fotografia del Dia Mundial del Consumidor de l'any 2004.
  
2. En la present convocatòria s'establixen dos modalitats:
  
- El consumidor davant de les noves tecnologies.
  
- Tema lliure relacionat amb el consum.
  
Article 2. Participants.
  
Podran participar totes les persones majors de setze anys residents a la Comunitat Valenciana.
  
Article 3. Presentació de treballs.
  
1. Les sol·licituds, aniran acompanyades de còpia del DNI, i quan resulte necessari per a acreditar la seua residència a la Comunitat Valenciana, també hi constarà l'oportú certificat d'empadronament, es dirigiran a la Direcció General de Comerç i Consum i es presentaran en sobre tancat en el registre de la Conselleria d'Indústria, Comerç i Turisme, carrer de Colom, número 32, codi postal 46658 València, o per qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb la identificació Concurs de Fotografia del Dia Mundial del Consumidor.
  
2. El termini per a la presentació dels treballs començarà el dia 7 de gener del 2004 i finalitzarà el dia 16 de febrer del 2004.
  
3. La presentació dels treballs suposarà l'acceptació de les bases de la present convocatòria.
  
Article 4. Requisits.
  
1. Podran aportar-se un màxim de tres fotografies per autor per a cada una de les modalitats. De cada una de les fotografies es presentaran 3 originals a fi de realitzar tres exposicions simultànies a les tres províncies de la Comunitat Valenciana.
  
2. Les fotografies hauran de tindre una grandària mínima de 18 x 24 cm. i màxima de 30 x 40 cm. No hauran d'anar muntades en cartolina ni en "passe partout".
  
3. S'aportarà declaració responsable de l'autor sobre el caràcter inèdit de les fotografies presentades.
  
Article 5. Identificació.
  
Cada autor identificarà totes les seues obres amb un sol lema que hi constarà en el dors de cada una de les fotografies presentades, les quals aniran acompanyades d'un sobre d'identificació obligatòriament tancat, l'interior de les quals contindrà el nom complet, domicili i telèfon de l'autor, així com el títol de les obres. En la part exterior únicament figurarà el lema i si concorre a la modalitat El consumidor davant de les noves tecnologies o a la de Tema lliure relacionat amb consum.
  
Article 6. Jurat.
  
1. El Jurat estarà format per tres representants de la Direcció General de Comerç i Consum i altres dos persones expertes en l'àmbit fotogràfic, designats per resolució del director general de Comerç i Consum que hi inclourà el nomenament del president i del secretari .
  
2. El Jurat elevarà la seua decisió al conseller d'Indústria, Comerç i Turisme que resoldrà l'atorgament dels premis. La resolució es notificarà als interessats en els termes previstos en l'article 58 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Premis.
  
Els premis a atorgar en cada una de les modalitats seran els següents:
  
- Primer premi: 600,00 euros i diploma.
  
- Segon premi: 300,00 euros i diploma.
  
- Tercer premi: 150,00 euros i diploma.
  
DISPOSICIONS ADDICIONALS
  
Primera
  
1. La concessió dels premis previstos en esta orde estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 2004.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, per Orde de la Conselleria d'Indústria, Comerç i Turisme es donarà publicitat de les línies de crèdit i de l'import global màxim destinat a la concessió dels premis previstos en la present disposició.
  
Segona
  
Qualsevol alteració de les condicions que s'han tingut en compte per a la concessió dels premis podrà modificar la resolució de la concessió. Les persones beneficiàries queden sotmeses, en la part que se'ls puga aplicar, a allò que establixen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada Llei.
  
Tercera
  
Els participants del concurs estan obligats a cedir a la Generalitat Valenciana tots els drets d'explotació dels treballs fotogràfics, podent realitzar-hi per si mateixa o a través de terceres persones físiques o jurídiques la reproducció o la seua publicació.
  
Així mateix els participants seran responsables del contingut dels treballs presentats, així com de les reclamacions que es puguen formular per drets d'imatge.
  
Quarta
  
Les fotografies premiades quedaran en propietat de la Conselleria d'Indústria, Comerç i Turisme.
  
Les fotografies no premiades podran ser retirades personalment pels seus autors o persones legalment autoritzades per estos fins al dia 15 de maig del 2004. Finalitzat el termini de devolució, s'entendrà que els autors o propietaris de les fotografies no retirades, hi renuncien als seus drets, i passaran a ser propietat de la Conselleria d'Indústria, Comerç i Turisme.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i aplicació del que disposa la present orde.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES